„ Samtímagögn sýna að skjólstæðingur minn átti enga aðild að þessu máli , “ sagði Reimar Pétursson , verjandi Jóhannesar Baldurssonar í BK - 44 - málinu . Hann tók saman möppu úr tvö þúsund skjölum sem lögð voru fram af hálfu sérstaks saksóknara og er nafn Jóhannesar á sjö þeirra . Jóhannes var framkvæmdastjóri markaðsviðskipta Glitnis á þeim tíma sem lánaðir voru 3,8 milljarðar króna til eignarhaldsfélagsins BK - 44 í nóvember 2007 og þegar uppgjör vegna viðskipta félagsins var gert í júlí 2008 . Hann er ákærður vegna aðkomu sinnar að viðskiptunum , en hann var meðal annars yfirmaður þess verðbréfamiðlara sem sá um viðskiptin og þeirrar deildar sem tilkynnti um þau til Kauphallarinnar . Reimar sagði refsiábyrgð ekki byggða á stöðu Jóhannesar því þótt hann hafi verið titlaður sem framkvæmdastjóri var hann tiltölulega neðarlega í skipulagi Glitnis . „ Hann var ekki framkvæmdastjóri í skilningi laga um hlutafélög . Hann hafði enga formlega lagalega stöðu hjá Glitni . “ Hann sagði að jafnvel þótt dómurinn myndi líta svo á að Jóhannes hefði haft lagalega stöðu sem framkvæmdastjóri þá hefði Hæstiréttur dæmt að formleg staða hjá félagi ráði ekki refsiábyrgð . Það sé verkaskiptingin sem skipti máli . Reimar reifaði nokkur mál máli sínu til stuðnings og sagði að í öllum þeim hafi stjórnarmenn í félögum haft vitneskju um lögbrot , þ.e. ólögmæt vanskil félaganna , en verkaskiptingin hafi skipt máli . „ Af þessu leiðir að taka verður til skoðunar , óháð stöðu skjólstæðings míns , hvort hann hafi unnið sér til refsingar . Það verður að afmarka hlutverk hans . “ 100.000 samningar árið 2007 Reimar sagði að Jóhannes hefði einfaldlega ekki gegnt skilgreindu hlutverki þegar kom að viðskiptum Bk - 44 við Glitni . Það hafi ekki þurft aðkomu hans þegar kom að lánveitingunni , kaupum á valrétti eða tilkynningum til Kauphallarinnar . „ Samtímagögn sýna að skjólstæðingur minn átti enga aðild að þessu máli . “ Hann sagði ekkert réttlæta það að sérstakur saksóknari dragi óbeinar ályktanir út frá stöðu Jóhannesar . Um hafi verið að ræða viðskipti eins og önnur sem hafi iðulega farið fram án hans atbeina . Á árinu 2007 hafi verið gerðir fleiri en eitt hundrað þúsund samningar á sviði Jóhannesar fyrir meira en tuttugu þúsund milljarða króna . Jóhannes hafi því ekki haft mátt til að setja sig inn í einstaka samninga , og það hafi ekki verið farið fram á það við hann .